โฮลดิงฮิต2บริษัทจีนยื่นไฟลิง
อมตะวีเอ็นประเดิมขาย139ล.คาดเข้าซื้อขายไตรมาส2ปีนี้
18 ม.ค. 2556

อมตะวีเอ็นประเดิมขาย139ล.คาดเข้าซื้อขายไตรมาส2ปีนี้
เกณฑ์โฮลดิงได้รับความนิยม “อมตะ วีเอ็น” ประเดิมรายแรก ยื่นไฟลิงขาย 139 ล้านหุ้น บริษัทจีน 2 แห่งเตรียมยื่นไตรมาส 2
นางสมหะทัย พานิชชีวะ กรรมการและประธานเจ้าหน้าที่บริหารบริษัท อมตะ วีเอ็น (AMATAV) เปิดเผยว่า ได้ยื่นแบบแสดงรายการข้อมูล (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว วันที่ 17 ม.ค.นี้ ถือเป็นการยื่นขออนุญาตด้วยเกณฑ์โฮลดิง คอมพานี เป็นรายแรก
บริษัท อมตะ วีเอ็น เป็นบริษัทย่อยของ AMATA ที่ถือหุ้นทั้งทางตรงและทางอ้อม 89.83% การเข้าจดทะเบียนครั้งนี้จะเพิ่มทุนจดทะเบียนจาก 384.32 ล้านบาท เป็น 460 ล้านบาท เพื่อนำหุ้น 139 ล้านหุ้น มูลค่าหุ้นที่ตราไว้ (พาร์) 50 สตางค์ ขายประชาชน
คาดว่า AMATAV จะเข้าจดทะเบียนในหมวดพัฒนาอสังหาริมทรัพย์ไตรมาส 2 ปีนี้ โดยมีธนาคารไทยพาณิชย์ และบริษัทหลักทรัพย์ (บล.) โอเอสเค (ประเทศไทย) เป็นที่ปรึกษาทางการเงิน
นายรัฐชัย ธีระธนาวัฒน์ กรรมการผู้จัดการฝ่ายวาณิชธนกิจ บล.โอเอสเค (ประเทศไทย) กล่าวว่า นอกจากอมตะ วีเอ็น แล้ว บริษัทยังเป็นที่ปรึกษาทางการเงินให้บริษัทจีนอีก 2 แห่งที่ดำเนินธุรกิจด้านแฟชั่น 1 บริษัท และพื้นรองเท้า 1 บริษัท คาดว่าจะยื่นไฟลิงไตรมาส 2 ปีนี้เพื่อขอเข้าจดทะเบียนโดยใช้หลักเกณฑ์โฮลดิง คอมพานี เช่นเดียวกัน และจะเข้าจดทะเบียนในปีนี้
ทั้งนี้ เพราะตลาดหุ้นจีนมีบริษัทที่ยื่นขอจดทะเบียนมาก จนทั้งสองบริษัทไม่สามารถรอระดมทุนได้ จึงตั้งใจเข้ามาจดทะเบียนเป็นบริษัทโฮลดิงและจดทะเบียนในตลาดหลักทรัพย์แห่งประเทศไทยเพื่อระดมทุนไปใช้ในจีน
นอกจากนั้น ยังมีอีก 1 บริษัทโฮลดิงที่บริษัทรับเป็นที่ปรึกษาทางการเงิน แต่ยังไม่มีกำหนดการยื่นไฟลิง
ด้านนางสมหะทัย กล่าวว่า การระดมทุนของอมตะ วีเอ็นครั้งนี้เพื่อพัฒนาโครงการใหม่ในเวียดนามที่จังหวัดดองไน บนพื้นที่ 7,781 ไร่ ใหญ่เป็น 2 เท่าของนิคมอุตสาหกรรมปัจจุบันของบริษัท และใช้เป็นทุนหมุนเวียน โดยบริษัท อมตะ วีเอ็น เป็นโฮลดิงของบริษัท อมตะ เวียดนาม ที่ประกอบกิจการนิคมอุตสาหกรรมในเวียดนามที่ประกอบธุรกิจพัฒนานิคมอุตสาหกรรมในเมืองเบียนหัวบนพื้นที่ 4,375 ไร่ในนิคมอมตะ ซิตี้ ที่ร่วมทุนระหว่าง AMATAV 69.99% และ Sonadezi Corporation ซึ่งเป็นรัฐวิสาหกิจประจำจังหวัดดองไน 30% การพัฒนานิคมอุตสาหกรรมดังกล่าว
บริษัท อมตะ เวียดนาม นับเป็นผู้ประกอบการนิคมอุตสาหกรรม 1 ใน 3 รายในเวียดนาม อีก 2 รายเป็นผู้ประกอบการสัญชาติสิงคโปร์และญี่ปุ่น
นายวิกรม กรมดิษฐ์ ประธานกรรมการบริษัท อมตะ วีเอ็น กล่าวว่า บริษัทประกอบกิจการนิคมอุตสาหกรรมในเวียดนามมานานประมาณ 19 ปี เป็นบริษัทเงินสด มีโรงงานกว่า 100 โรง นับเป็นบริษัทที่กำลังเติบโตตามประชาคมเศรษฐกิจอาเซียน (เออีซี) ที่จะเกิดขึ้นในปี 2558 โดยรัฐบาลเวียดนามเพิ่งได้เงินสนับสนุนนับพันล้านเหรียญสหรัฐจากญี่ปุ่น เพื่อสร้างท่าเรือน้ำลึกที่ไฮฟองที่จะทำให้มีทุนไหลเข้าเวียดนามอีกมาก